Συντεταγμένες: 40°14′45″N 24°11′25″E﻿ / ﻿40.24583°N 24.19028°E﻿ / 40.24583; 24.19028

Η **Ιερά Πατριαρχική και Σταυροπηγιακή Μονή Ξενοφώντος** είναι μία εκ των είκοσι μονών του Αγίου Όρους και κατατάσσεται δέκατη έκτη (16η) στην ιεραρχική τάξη των Αγιορείτικων μονών.

Καθηγούμενος της Ιεράς Μονής είναι ο Αρχιμανδρίτης Αλέξιος Ξενοφωντινός.

Ιστορία
-------

Πανοραμική άποψη της Μονής Ξενοφώντος.
Ο Πατριαρχικός και Συνοδικός Τόμος χορήγησης αυτοκέφαλου καθεστώτος στην Ορθόδοξη Εκκλησία της Ουκρανίας, φιλοτεχνημένος στη Μονή Ξενοφώντος.
Η Μονή ιδρύθηκε λίγο πριν το 998. Με σιγίλλιο του Πατριάρχη Γαβριήλ Δ΄ έγινε κοινοβιακή το 1784 και έκτοτε λειτουργεί μέχρι σήμερα.

Η σημερινή μορφή της μονής είναι αποτέλεσμα σειράς επισκευών και επεκτάσεων που ολοκληρώθηκαν στο τέλος περίπου του 18ου αιώνα. Η Μονή Ξενοφώντος έχει δύο Καθολικά τιμώμενα στον Άγιο Γεώργιο. Το παλαιότερο είναι από τα μικρότερα του Αγίου Όρους και ο νάρθηκας του εφάπτεται ουσιαστικά στην ανατολική πλευρά της Τράπεζας. Οι πολύ ενδιαφέρουσες τοιχογραφίες του κυρίως ναού είναι του Κρητικού ζωγράφου Αντωνίου και χρονολογούνται περί το 1544. Το νεότερο Καθολικό θεμελιώθηκε από το Φιλόθεο το 1817, και περατώθηκε σε είκοσι χρόνια. Η μονή κατέχει ως μέγα θησαύρισμα τη θαυματουργή εικόνα της Θεοτόκου της Οδηγήτριας.

Το παλαιό καθολικό της μονής.
Κατά την εποχή του Ρώσου μοναχού Βασιλείου Μπάρσκι (1744) αναφέρεται, και περιέργως μεταξύ μόνο των Ρώσων, ως φημισμένο ίαμα - θαυματουργό, νερό που ανέβλυζε στην άμμο στην αριστερή πλευρά της παραλίας της Μονής.

Την τελευταία τριακονταπενταετία, με την καθοδήγηση του Γέροντος και Καθηγουμένου Αρχιμανδρίτου Αλεξίου, καταβάλλεται αγώνας για πνευματική προσφορά και την αποκατάσταση του κτηριακού συγκρότηματός της και για τη συνέχιση των πατροπαράδοτων τεχνών, όπως η αγιογραφία και η ξυλογλυπτική.

Το καθολικό της μονής.

Εξαρτήματα
----------

Η μονή Ξενοφώντος έχει εξαρτήματά της, τη Σκήτη Ευαγγελισμού της Θεοτόκου, δύο Κελλιά, του Αγίου Τρύφωνα και του Αγίου Νεκταρίου που βρίσκονται στη γεωγραφική της περιοχή, και το αντιπροσωπείο της του Αγίου Ανδρέα στις Καρυές. Σε αυτά εγκαταβιώνουν πέντε μοναχοί. Επίσης διαθέτει τέσσερα Καθίσματα. Στα εξαρτήματά της διαβιούν δεκαπέντε μοναχοί.

Μετόχια
-------

Εκτός Αγίου Όρους η Μονή διαθέτει μετόχια όπως:

* Στο Ακριτοχώρι Σερρών, το Ιερό Ησυχαστήριο Τιμίου Προδρόμου (όπου εγκαταβιούν 45 μοναχές).
* Στη Νέα Ιωνία Αττικής, τον Ιερό Ναό Οσίων Αγιορειτών Πατέρων.
* Στη Νίκαια Αττικής τον Ιερό Ναό Παναγίας Δακρυρροούσας.
* Στο Νησί της Σκοπέλου την Ιερά Μονή Μεταμορφώσεως του Κυρίου.

Μοναστική δύναμη
----------------

Η Μοναστική δύναμη της Μονής, σύνολο μοναχών και εξαρτηματικών, κυμαίνεται σήμερα στα 55 άτομα.

Τοποθεσία
---------

Είναι παραθαλάσσια, επί της δυτικής πλευράς της χερσονήσου, σε απόσταση είκοσι λεπτών από τη Μονή Δοχειαρίου και πενήντα λεπτών από τη Μονή Αγίου Παντελεήμονος.

Άξια ενδιαφέροντος
------------------

Στη Μονή αυτή αξίζει να δουν οι επισκέπτες το παλαιό καθολικό με τις τοιχογραφίες της κρητικής σχολής (1544), το παρεκκλήσιο του Αγίου Δημητρίου καθώς και την τράπεζα όπου φέρονται τοιχογραφίες του 1475.

Τέχνες
------

Στα διακονήματα των μοναχών συμπεριλαμβάνεται η ανάπτυξη της τέχνης της ξυλογλυπτικής (εκκλησιαστικές κατασκευές και άλλες κατασκευές με ξύλο) αλλά και της τέχνης της αγιογραφίας, συνεχίζοντας πατροπαράδοτα την κατασκευή χειροποίητων εικόνων. Κορυφαίο δείγμα αποτελεί η εικόνα της Παναγίας της Ξηροκρήνης που αγιογραφήθηκε το έτος 2016 από τον μοναχό Λουκά Ξενοφωντινό και φυλάσσεται στον Ιερό Ναό Αγίων Πάντων Θεσσαλονίκης.

Επίσης ο Πατριαρχικός και Συνοδικός Τόμος της χορήγησης αυτοκέφαλου καθεστώτος στην Ορθόδοξη Εκκλησία της Ουκρανίας, φιλοτεχνήθηκε στη Μονή Ξενοφώντος.

Παραπομπές
----------

1. ↑  Ιερό Ησυχαστήριο Τιμίου Προδρόμου Ακριτοχωρίου Σερρών Αρχειοθετήθηκε 2016-10-12 στο Wayback Machine..

Εξωτερικοί σύνδεσμοι
--------------------

* Πολυμέσα σχετικά με το θέμα  Moni Xenophontos στο Wikimedia Commons
* Μονή Ξενοφώντος Αρχειοθετήθηκε 2013-09-30 στο Wayback Machine.
* Υποβολή αίτησης Φιλοξενίας

|  |  |  |  |  |
| --- | --- | --- | --- | --- |
| 

| π • σ • ε
Ορθόδοξος Σταυρός Μονές του Αγίου Όρους (ανά ιεραρχία) |
| --- |
|  |
| 
* Μεγίστης Λαύρας
* Βατοπεδίου
* Ιβήρων
* Χιλανδαρίου
* Διονυσίου
* Κουτλουμουσίου
* Παντοκράτορος
* Ξηροποτάμου
* Ζωγράφου
* Δοχειαρίου
* Καρακάλλου
* Φιλοθέου
* Σίμωνος Πέτρας
* Αγίου Παύλου
* Σταυρονικήτα
* Ξενοφώντος
* Γρηγορίου
* Εσφιγμένου
* Αγίου Παντελεήμονος
* Κωνσταμονίτου
 | Χάρτης όπου εμφανίζονται οι μονές επί του Αγίου Όρους. |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 154788950
* **ΕΒΕ**: 291524
* LCCN: n82042550
* GND: 1087568404
* SUDOC: 029365333

 |

 |